محتوى القصة بلال زير فمو كايضحك وخالد بسم بروح رياضية وقال: اهانية والله راه الحياة كلها محاولات الواعرة هي انك متستسلمش من اول رفض رد: ههههه شناهية خالد: هادا راه هو الدرس التاني اصاحبي..لنفترض دابة گلتي ليها كانبغيك.. وهي خنزرات وگالت لك انا لا. ااش غادير! جمع الضحكة وفيساع خنزر فيه بشوفات ديال القتيلة: خالد..كاتقلب عليا نقبرك خالد: وادابة خلينا فاللوجيك اصاحبي حط گااع الاحتمالات قدامك بلش ماتصدمش من بعد بلال: ديك الساعة حفر قبرك حسن لك.. قلب عليا هاد السوجي الله يرحم باك ولا غانقلب وجهي خالد: لا لا لا غاابقا هاكاك حسن هز القهوة كايشرب منها وبلال وضور وجهو للجنب كايفكر ومع دماغو كايبلاني..والى كانت هي مكاتبغيهش..والى أول حب ليه كسر قلبو اللي بدا ليها كاينبض..الى كانت اصلا مشايفاهش كفارس أحلامها تنهد وهضرة خالد كتاكل فيه وتهيج نارو..ندم حتا جبد معاه الموضوع وحتا سمح ليه يزرع الشك داخلو..طلع فيه شوفة مخنزرة وهو تايشرب القهوة خالد: مالك بلال: ندمت تادويتك حق الرب خالد: اهانية هانية تمشي عايشة تجي نهى تمشي نهى تجي سكينة تمشي سكينة تجي مريم هاانية والله شاف واحد البنت دايزة وبس بس عليها تاضارت وبسم ليها قائل كانبغيييك خرج ليه راجلها من الجنب صلع قد السلوم وعريض عرض الباب جامع التخنزيرة حتا قالو حجبانو باراكة: نعاام الخااوة شگلتي هبط قلبو بين رجليه بالخلعة وبدا يتمتم: ه ها ل لا لا و والو اخويا ا الله ينوركم ماشاء الله موااتيين جا شوق عليه: تابحالا سمعتك گلتي لمراتي كانبغبيك ولا شاف فمرتو بنص عين قووودي نتي للطوموبيل انا تعوجات بميوعة ومشات مخليا خالد غايبول فسروالو وبلال حاضي الفيلم باستمتاع: ل لا لا اخويا ر را والله ماهاكاك شاف فبلال بغا يكبي خويا بلال اعتق عتق ناض بهدوءهز الكونطاكك والطيلي: تهلا الخاوة على الله تبدا تزير خالد: ا الا اااجي لاااا الراجل: داابة غاانتفاهمو باس ليه كتفو كايترعد: اللله يرحم بيها الواليدين اخويا رانا غايتيم عدي ليتاما ومرا غامسيكينة مقطوعة من شجرة ومي با مراض بالسكر وخالتي طاحت من الطروازيام وجدا فيها بوتفااف اناااا اللي كانقووم بيهم كاامليين الراجل: دابة ااانا تبسل ليا على مرااتي جرو وعطاه براس تاطاح خالد: اااي شكون طفا الضووو طلعات هنية داقة باب بيتها بهدوء وقالت: عايشة..ياتي نعستي تسنات شوية وحلات عائشة بعينين حومر من بالبكا حمرين هوما يخرجو عينيها وبهلع قالت هنية: هااويلي مالك ردت بأسى: والو..با جا ردت: منعرف ليه..كتي كاتبكي الزغبية بنفي قالت: لا امي غير ضروني عينيا ميقات: ممم ضروك عينيك..شتي داك باك مازااال يخرج لك العقل كيما خرجو ليا..زيدي تتغداي زيدي راك غادة للمدراسة تبعاتها نازلين وقالت: مقارياش العشية هنية: شعلك هاداك دخلات هنية للكوزينة توجد للغدا وهي دازت للاڤابو اللي مقابل معاها غسلات فيه عينيها حتا بردو شوية ومسحاتهم عاد دخلات للصالون.. لقات الزوبير مكمش فالقنت ساقل وخايف غاوحدو لكن سرعانما فرنس مللي شافها وبسمو ملامحو الزوبير: عايشة..اتي ماشناكش النهار كولو واخة ساكنين فدار وحدة كخكخكخكخ گلسات كاطلع فيه: نتا باقي ممشيتيش فحالك الزوبير: عليا بليمين ابنت خالتي هنية لاحطو المضاوي على رقبتي وگالو ليا سييير بيحالاتك لخيمتكم بطنز: ياااك الزوبير: اييه وانا گلت لااا..فينما كاانت عايشة ..انكوووون بقلة صبر وتحت سنانها قالت: عااائشة كركر: اتي كيف كيف كخكخكخكخ قلبات عينيها وبخفوت نطقات: يااربي الصبر الصبر سكت كايضور عينيه بارتباك ورجع شاف فيها: عايشة خنزرات وبتصحيح تمتم ع عائشة عائشة: شكاين الزوبير: بغيت نسولك ولايني ماتقلقيش مني رانا عارف التربية والاصول كيدايرين ولكن الشيطان ولد الحرام غرار عائشة: هضر شنو الزوبير: داك الدري اللي كنا عدهم البارح..داك اللي وصلنا حتال الباب فالبلاصة قوصات حجبانها: مالو تمتم بتوتر وقال: ت ب بيناتكم شي حاجة ولا حاط عليك العين زادو قواصو حجبانها حتا خلعاتو: نعام نعاامظ بسم بزز: لا لا لا ا انا م ماتفهمينيش غلط غافضول ابنت خالتي هنية وصافي خرجاتهم فيه: نتا راه لسانك عوااج كتر ماهو عوج وكاتسنا اللي يرطبو ليك الزوبير: الااا ياعايشة متفهمينيش غلط غااسولت وصافي عائشة: ايوا حتا يجي با وگوليه هاد للهضرة صفار وركابيه فشلو: لا لا لا اعايشة شوصلنا لعمي بوبكر الله يخلي ليه صحيحتو لاش نصدعوه بهاد التخربيق لاااش انا غااسولت وعليا بليمين لاعاود سولتك على شي حاجة صغرات عينيها مخنزرة وضورات وجهها عليه..شوية وبفضول شافت فيه وقالت: علاش بعدا سولتي هز ايديه: غاسولت غوتات تاقفزاتو: وتااادوي الزوبير: ح حيت السيد قجني تاخرجو عينيا هاكي شوفي رقبتي كي ردها حققات بآتار حمرين فعنقو وقالت: وعلاش هادشي الزوبير: وااالو..گلت ليه جاي ناويك للحلال من عند عمي بوبكر..عاتاقجني وگالك نهار نجبدك على فمي غايقتلني هزات عليه صبعها: ونهاار مازال تجبدني على فمك غانحرقك انااا قبل منهم فهمتي يخخخ ناضت فحالاتها للكوزينة وخلات عينيه متبعينها حتا غبرات وبسم: التخنزيرة ومعامن جات كخكخكخكخ على عويشتي ... تحل الباب ودخل بوبكر هاز ميكات ديال الديسير وساشية كبيرة مسدودة حطها حدا باب الكوزينة والشي لاخر دخل وحطو ليهم فوق الپوطاجي وقال بوبكر: هاشي بركة تاع الديسير غسلوها لينا ناضت ليها عائشة: واخا ابا خرج كايستغفر ويجر الفوقية من لتحت باش ينصلها وصل لجيهة الصالون وخرج عينيه فاش شافو گالس قبالتو جامع ايديه ورجليه ومبسم بارتباك الزوبير: عمي لاباس طلع راسو كايدعي: ياااربي ..يااااربي رالصبر ليه حد ياااربي لاقتلت شي حد غفر ليا يااسيدي ربي تم غادي ليه نصل ديك الجلابة وسيفطها ليه للوجه حتا نقز الزوبير: اااي اعمي صبر غانشرح ليك وصل قدامو مغدد ماكرهش يغززو بين سنانو: يااعليا بليميين تانتا ياولد الحرااام كاتقلب عليا نفگس ليك عينييييك..اش گلت انا ااش گلت الزوبير: و واوالله اعمي مانا راخالتي هنية... قاطعاتو هنية: ايييه انا اللي گلت ليه يبقا ضار ليها بوبكر وهي دارت ايديها على خصرها مطلعة حاجب شي موشكييل تسالو شي حاجة وسع عينيه: يااااك خرجاتهم بتحدي: اييييه بوبكر: سااايرة تتعاندي معايا دروك عاين باااين هنية: الدري انا اللي جتو انا اللي نردو مانخلييهش يمشي وحدوو فالطرييق عوج وجهو وعائشة خرجات عندهم كاتجري بوبكر: اييييه مومو گغا هوا مايعرفش يرجع وحدو..الااالة هادي دااري نخلي فيها اللي بغيت ونخررط اللي بغيت كاتسمعي هنية: ياااك ابوبكر..كاتجري عليا دابة ياااك ضارت لعند عائشة سمعتييه اش گاال يااك شااهدة هز صبعو: انااا ماااادويتش تي ماتقولينيش شي حاجة ماگلتهاااش وتي كاديري غاالي فراسك تسحابي راسك ماعدك راااجل خرجات عينيها بسم: اييه سي پا طوون شواا عائشة شدات الضحكة وهو زاد كشكش مللي مافهمهاش وبدا يتهز ويتحط: الالة الشوار شوااااري والحكاام حكاامي واخا تگووليها بالبرطقيزييية..النهاار اللول فاش كنا جايين بديت نطلب ونزااوب باش تجي معانا وتي شدرتي قلبات وجهها كاتعوجو وهو كملبديتي عليا لا مانسخااش بخيمتي..مانسخاش بجاراتي..مانسخااش يدواااري ..وداابة عااااد حلات لك المدينة ومع من مع عاد عشينة الشفنج الزوبير تخبا كتر وراه وكون صاب الحيط يتحل ويدخل فيه .. هنية: اييه حلااات ليا وعاجباااني تا سوقك بوبكر: مزياان مزياان هادشي اهنية واقيدي عدك قيدي ضار خرج فحالاتو ينزل ساعا شاف راسو لابس غير سروال قندريسي ونص كم هو يضرب الضورة وطلع للسطح يبرد والهجايج كايطلعو ليه عائشة: امي بردو شوية السوق واه نهضات فيها: بنت لك غاانا هو ماشتيهش عائشة: واصافي امي نتي مولات العقل راكي عارفاه دغيا تايتعصب..انا غادة ندوي معاه الى كان الفوق وفاش ينزل بردي العافية وماتتراديش معاه.. واخا هزات كتافها مخنزرة وعائشة تنهدات وخرجات طالعة للسطح ديال دارهم..خلاتها مصغرة عينيها بالغدايد وتتخمم: لا لا لا انا خاصني نجوج الدرية بكري ونردو للدوار هاد العيشة فبلاد الفاساد ماامسلكانيش الزوبير: دابا انا نمشي ولا مانمشيش خنزرات فيه وضارت للكوزينة تسگي الغدا ..رجع تحل الباب دخلات منو عائشة ووراها بوبكر هاز نيفو الفوق والارض ماقاداهش زادت هنية حتا هي خرجات هازة گصعة كسكسو وحطاتها على الطبلة مطلعة نيفها كتر وگالت ليه ماتعرفش.. تجمعو كاملين عليها ساكتين شي مكايدوي مع شي وعينين هنية وبوبكر فاش تايتلاقاو كاتبدا العافية والنار والقرطاس يتطاير الشمس غربات وبدا الليل على الدنيا يخيم وعلى مكتبها البسيط جنب الحائط جالسة عائشة.. شاعلة ضو فيوز صغير كاتحفظ بيه قدامها كتاب محلول وهي ممسوقاش ليه ساهية قدامها يدها على حنكها وتنهيدات حصرة كايخرو من اعماقها ..شافت جيهة التيليفون بغات تبكي وقالت: كون راهم بداااو الحفلة تغبنات يخ على زهري العوج يخخخ تدق الباب ومسحات عينيها بالزربة: دخل تحل وبان وجه بوبكر مبسم: ندخل ردت: ههه زيد ابا دخل و ايديه وراه شاف فالكتاب محلول وبرضى قال: الله يرضي عليك ابنتي قراي باش تجي تي اللولة حركات راسها تتفرك ايديها وعينيها تايدورو: امين بوبكر: احم احم.. جبت لك معايا واحد الحاجة باستغراب: ليا انا بوبكر: ايه وعلاه انا شحال من عويشة عندي ضحكات: عاائشة اباابااا عاائشة بوبكر:واايه مد ليها ميكا مسدودة حلاتها بسعادة وحلات عينيها معاها عائشة: مونطو ههه بوبكر: و اللون بيض عارفو تايعجبك بهدوء ناضت باست ليه ايدو ممتنة وقالت بابتسامة: شكرا ابا عجبني بزاف..غدا مع الصباح غانلبسو بوبكر: ولبسيه هاد العشية نيت بطنز: نلبسو فالدار ههه بوبكر: لبسيه فاش تكوني غادة لديك الحفلة مع خالتك هيام رالبرد دابة ابنتي باغة تمرضي حلات عينيها بعدم تصديق: غاتخليني نمشي حرك راسو ونقزات عنقاتو كاضحك بسعادة: شكرا ابا شكرا بزااف طبطب على راسها بهدوء وفوجهو منزاعج وممرتاحش : الله يرضي علك ابنتي..سيري لبسي حوايجك انا غانخدم الطوموبيل باش نوصلكم ضحكات: وااخا باست راسو ومشات لپلاكارها كاتجري وتقلب على شنو تلبس وأي كسوة تختار وبوبكر خرج قبل مايرجع فكلامو ويدير بناقص حتا وقع الاختيار على وحدة بنية خفيفة بالكم وحد الركبة.. مع سانتور فضية كاتزين الخصر عجباتها وعينيها بالفرحة برقو وبسرعة بدات تغير وتقاد من هنا وهنا وجدات وجهزات وتقادات والكسوة غير عليها تواتات كأنوا على فصالتها تفصلات طلقات شعرها مسرح وهزات گلوص وردي حلاتو ديرو ساعة تفكرات سي بوبكر غادي غير ينغصها عليها وهو ماقبل غير بستة وستين كشيفة..هي تسدو ورداتو بلاصتو مكتافية بشنيفاتها الورديين من عند الله ضارت لساك اسود بسلسة طويلة هزاتو وهزات سبيبيط اسود پلا جات هي هاديك والكسوة كاتفرفر معاها مكملة صورة البساطة والاناقة نزلات لتحت كاتقلب بعينيها على باها قشعاتها هنية اللي گالسة قدام التلفازة وببهطة بدات طلع فيها وتهبط والبسمة على وجهها كاتوساع هنية: ياااسعدي ويافرحي يانا والدة الزيين ضحكات بسعادة كاتتحرك: كي جيتك ردت ضاحكة: كي النجيمة يابنتي مزيناااتك كاتشوف فالكسوة: ولكن ياكما الكسوة قصيرة بزاف هنية: راها فاتت لركبة اويلي تي باغاها تتجرجر لك فلارض..بلاتي نوض نفوسخك لايضربوك بالعين فديك الحفلة حلات عينيها: لالا لا مزرووبة امي بسلامة نزلات تاطير لتحت لقات باها عاد بغا يطلع والدم طالع ليه غاوحدو: اش هاد التعطيلة أو رمشات فيه: سمح ليا ابا..يالله نمشيو شاف فيها من الفوق للتحت وقال: فيناهو المونطو تاعك عائشة: ا ا نسيتو ولكن بلاش منو مافياش البرد بوبكر: اسيري گالا مافياش البرد تاترجعي شاداااك الكحة ديك الساعة بداي دمعي..عيطي على المرا تنزل وانا غادي نجيبو لك يالله طلع وخلا عينيها بصدمة خارجين..هيام كيغادير معاها ومع الكدبة اللي كدبو بجوج حشومة تديها بزز لحفلة مكاتعرف فيها حد ضارت تشوف ياكما نازل ومشات كادق بسرعة وتقفقف.. كادق ودق دقان مجهد حتا تحل بالجهد: خالتي هي.. سدات فمها فاش لقات بلال اللي قدامها مخنزر.. طلع حاجب كايسكانيها بعينيه والبسمة فيهم بدات ترسم وتوضاح بلال: مسا الخير غمزها ببسمة جدابة سالبة ليه العقل وهي نفخات شت الگمرة نازلة عندي حتا للباب هادا كولو زهر عائشة: هاد العنب عدك طااب وخماج ولا زبيب رد مبسم: انا اللي وليت ريب ارييب فاش شفتك والله وماسمحت لك على اللي دايرة فيا ابنت بوبكر لالقاو فين يدفنوك عائشة: يدفنوك تاانييت وبقا مگاابلني يخخخ رد: غادة لشي بلاصة ولا كيفاش عائشة:كلم ليا مك ماعنديش لك الوقت طلع حاجب: الوقت الى مكانش ليا لمن غاتعطيه..داك بوبريص لي جابت مك عوجات وجها :شوف شكون كايدوي سكت لايسمعك حشومة تعيب الخلق حشومة جمع البسمة: كيفاش..هو باقي ساكن معاكم ميقات: باااقي خنزر بحدة وخرج ليها: وعلااااااش خلعها حتا رجعات اللور: اويلي على علاش مالو اخويا باارك على قلبك راه دارنا هااديك غوت بحر جهدو: داااركم الالة ياااك شافت وراها مخلوعا من غواتو وصوتو مع السقيل فالدرب كايبان مجهد گوولي عاااجبك السي الخطييب يسكن معاكم فسقف واحد يصبح ويمسي عليك..عااااجبك غيير گوولي عائشة: اوويلي واش مشااربش دوااك عوتاني رد مقرب ليها وهي تتبعد: شاارب المراار لديلمي دابة هادااك لقيتي فيه مواصفااتك هااداك خرييوة حسن مني داابة شمن موااصفات هاااادو شنووو فيييه دوي بغات تبكي من الفقصة: واش تا مريض اينا مواصفات تااني..كاالي انا الي جبتو بلال: يااااك وهانا طالع نهبط دييللمو الى مافرعت الز بوه راه انا ولد الطييط شداتو بزز وهو كايغلي: ااويلي غادير ليا الشوووهة مع باااا نكيف گالتها وقبل مايرد نزل عندهم بوبكر كايجري محرجر معاه داك المونطو ديالها لقا بلال وجهو بالاعصاب حمر وعايشة شادة يديها كاتقفقف هو يخنزر: ااويلي مالكم بلال بلا مقدمات جا ليه: هااداك بناادم شنو باقي كايدير الفوووق ءءء خنزر فاش تفكروو وبدا يغوت تاهو: هااداك غانزل على طاسيلتو بشي مقدة للراس هو سباابي للحبس رد: الحبس اناا اللي غاندخل ليه الى ماغبرش كماارتو من هااد الدرب عائشة حلات عينيها و فمها مافهمات فيهم والو دور تشوف فهادا وتشوف فلاخر غدا ولا بعدوو دوك الكلاااب اللي كانو طامعين فيها غايبداو طالعين عندك واااحد وااحد ديك الساعة المجزرة غاتنووض اقسم بالله تخلع بوبكر وبدا يترعد بالعاصاب: غدا عليا بليمين ومامشاا تانهبطو ليك ونهبط ورايا الزرواطة.. بغيتك تسيفطو لدوارهم مشروط العضم الصحيح مافيهش باش يكوون لباباهم عبرة عمرهم يدورو لجيهة بنتي ضار بلال كايفور وگلسة الزوبير معاهم كاتزيد تزند فيه العافية..شاف فعائشة مصغر عينيه والشك غاياكلو, رمشات فيه بتوتر وشوفاتو ليها مصافيينش قدام باها عائشة: م مالك تتشوف فيا شاف فيه بوبكر وهو قال بحدة: نتي شنو كاتگولي فهادشي..عاجباك ديك البركة اللي داير عندكم فالدار فرحانة بيها ضار ليه بوبكر مصدوم والهلع راكبو: تااا ا اش سااير تگووول شاف فعائشة عااايشة نقزات مبهوطة تتشوفهم بجوج مخنزرين فيها وعاطينها القنابل بنظراتهم تابدات تقفقف والكلام هرب ليها بلال: يالله دوي عائشة: و و والله مابصح ابا وحق الله مابصح بوبكر: دااك ولد الحرام يااكما فايت هضر معاك خنزر بلال كايتسنا كلامها اللي ممكن يريحو وهي زادت خرجان عينيها: وااش ابا هبلتي بغيتي نفوت فيه شي دقة تنعسو مايفيق..انا برااسي باغاه يمشي فحاالو وعمررو يرجع خنزرات فبلال حييت ماعدي مااندير بالباشاار باراكة عليا غاابويا الله يطول ليا فعمرو ماباغة طياب العنب..والا وكاالو بلال طلع حاجبو مزياان وبوبكر عجبو الحال وبرضى غوت: اللله يرضي عليك هاادي هي بنتي اللي تانعرف..مزياان تبارك الله تاداك ولسيسة يبغيوه الناس جامع تاراسو بقات ليه غابنتي ردت بميوعة: بصح ابااا الى كان غير على الزواج انا بغيت ليهم القطيعة رجعات شافت فيه مخنزرة كاااملين جملة بوبكر: الله يرضي عليك ابنتي هااكا نبغيك الرضا..انا غاادي نخدم الطاموبيل ابنيتي الله ينجحك .. ضار كايبرگمغادي يخدم سيارتو بعصبية من جيهة الزوبير بغات تمشي وراه هو يوقف ليها فالطريق كايفرس سنانو شافت فباها بحدر وتحت سنانها قالت: حيد من الطرييق غايشوفك با رد بخفوت: كاتحشي ليا الهضرة دابة بسم قالت: عندي گود و انا غير دويت.. جات قدك ..لبسها شمر بنيفو وضار طل على بوبكر اللي ركب عاطيهم بالضهر ورجع شاف فيها مغدد: عرفتي شنو بتحدي: شنووو خشا يدو فخلات شعرها وجرها عندو بقبلة عنيفة جياشة نفضات قلبها لبرا وخرجو عينيها وهو كايضور على شفايفها بجميع الاتجاهات حتا كلاه اكل وريقو على ريقها مخلط ماساخي يحيد وبصعوبة بعد كاينهج بوتيرة بطيئة وهي مصدومة تترمش ببهضة وصدرو طالع نازل قال بعصبية: ياك شفتي غير نتي..يانديك..يالموت تديك خرج بوبكر من سيارتو بتخنزيرة وعيط: وااعايشة تنفصات فبلاصتها والكلام حلف لاخرج ليها وفمعا تايتمتم..فحين بلال ببسمة خفيفة نيم فيها عينيه وقال بهمس: مال الحبيبة مصدومة..نزيدو وحدة خرا قدام باك باش تفيقي دازت فيه فالبلاصة سارطة لسانها وقاطعة النفس حناكها حمارو وسخنو وكيف وصلات قدام بوبكر قال كايحقق فوجهها: اتي مالك حماريتي سرطات ريقها بصعوبة وبزز نطقات: ل ل لبرد ابا رد: طلعي طلعي لايسوطك وتصبحي مريضة طلعي دغيا وداشي اللي دارت طلعات بلا مادور وراها والتبوريشة شاداها من صبعها الصغير..ديمارا بوبكر وبالبعصبية اللي كانت فيه نسا مايسول على هيام..خدا غير العنوان وساق تا وصلها لفيلا خارج المدينة كاتسمع منها المزيكة من فين وفين تما حجبانو تعقدو وخنزرو عائشة طلات شوية وخدودها باقين حومر وبوبكر الموسيقى دراتو فودنيه تاحبس وقال: ياتي هنا فين كايينة الحفلة ضارت عندو: ا اه ابا..حتا خالتي هيام غاتكون لداخل معاهم رد: الله يفكرنا فالشهادة نسيتها گاع حلات الباب نزلات وحتا هو وراها لكن وقفات ليه مزيرة على ساكها وقالت:بلا مانعدبك حتال تما مهم انا داخلة عندهم فاش نقرب نخرج غانصولي علك واخا بقلق قرن حجبانو ورد: واخا.. سيري انا واقفف هنا تادخلي عائشة: واخا ابا ضارت غادة بالزربة حتال باب الڤيلا ودقات..حلات ليها كريمة اللي لابسة غوب نوار طويلة بلا ايدين كيف شافتها بسمات بسعادة وغوتات حالة ايديها: زاارتنا البراااكة يالالة هههه عنقاتها: الله يبارك فيك ههه طلعات عينيها ولقات لوبكر مغوبش حاضيهم..هزات ليه ايدها بابتسامة وحتا ها حرك راسو عاد دخلات سادة الباب وعائشة كاتصوف فالجو وتسرح عينيها كريمة: مرحبا بييك ازين ههه .هنا كاينين غير البنات شي بعضين من الفاميلة وصحاباتي والشي لاخر صحابات بنت خالتي شافت فيها: هادشي غزال هه كريمة: هههه ميغسي..ولكن قوة الهاراج مكانحملش هاكة مي هوما بغاو كاتشوف فيهم غادات جايات كاين اللي ضاحك واللي كايرقص ضاربات غير القصير والسراول مطرطقين عليهم هي وكريمة الوحيدات اللي ساترات فيهم عائشة: بصح كاين الصداع كريمة: ياسر غايجي ليا واحد الشوية وبغيت ندويو تاني بجوج هههه نمشيو للجردة عائشة: هههه يالله حسن ضار بعدما دخلات وزع عينيه على جوانب الڤيلا بعينين حادين واللي فيه ممهنيه..عمرو خلاها تمشي لشي مكان بوحدها ودابة فاش خلاها ولا الشيطان الوسواس كلا مرة فعقلو كايخبر كلا خطرة وشنو كايگول ليه بقا فترة قدام سيارتو واقف ايديه ورا ضهرو صونا ليه التيليفون جبدو قرا السمية وبجدية جاوب بوبكر: الو السي عبد العزيز رد: لاباس اسي بوبكر بيخير بوبكر: الحمد لله اسيدي تا شنو خبارك كيدايرين مالين الدار عبد العزيز: الحمد لله اسيدي..بغيت ندوي معاك على المقهى الى كان ممكن خنزر: ايه اسيدي هضر ..... عائشة: شفتي بعدا..ربي عوضك بخير منو وجاب لك فطريقك اللي يستاهلك بصح كريمة بامتنان شدات فيدها وهوما فالجردة باركات: ربي يخليك اعائشة..عندك الحق وفعلا ياسر ممنوش جوج واخا كلشي عمرو هانني ولا قاس كرامتي..ديك المرة دوينا ودرت بنصيحتك عاودت ليه كلشي بلا كدوب..تما فين حلفت مانبقا نخبي عليه شي حاجة ردت ببسمة: أفضل ليك ..ايمتا العرس بعدا هههه ضحكات وقالت: باااقي الحال ازين اغلبية حتال الصيف الجاي بينما رجعو واليديه وفاميلتو من الخاريج..حيت كلهم فبيلجيكا عائشة: الله يفرحك ياربي أمين كريمة: هههه ربي يخليك...ايوا ونتي غمزاتها وخدود عائشة حمارو: م مالي انا طلعات حاجب: اااي هااي هااي على الحمورية فالخدووود ههه هي طحتي فشي حد اشنيولة غوبشات فلحظة: شنو شنو ..هاادشي اللي بقا ليا غابوبنات نتربط فيه كريمة: شكون هاد بو بنات هههه حلات عينيها: گلت بوبناات كريمة: اه ههههه .. بلاتي تيليفوني كايصوني جبداتو وقالت ببسمة هادا ياسر اللي جا غانمشي نشوفو شوية ونرجع حركات راسها كاترد شعرها اللور: سيري انا غانبقا گالسة هنا كريمة: دخلي عند البنات إلى بغيتي عائشة: واخا شوية ونمشي كريمة: مغانتعطلش عليك مشات كريمة وبقات هي باركة وكاتشوف فخصلة الما قدامها بسهوة وحجبانها مقرونين تاقالت: وراه كايبغي وحدة خرا وناعس معاها گااع تفكرات البوسة وقفزات من بلاصتها كادور عينيها هنا ولهيه وتبرد الحرارة اللي طلعاتها..صونا تيليفونها فالساك حلاتو وكيف جبداتو وسعات عينيها والرجفة شداتها ..... تنهد بوبكر بأسى وقال: واخا اسيدي مكاين باس فيها خير عبد العزيز: الله يعاون ..قطع مهموم وضار يطلع لسيارتو ..سد الباب وقبل مايديماري لمح المونطو تاعها محطوط فالكرسي اللور ضار ليهمغوبش هزو وقال: اتا هادي نساتو ..نزل هازو فيدو وغادي للباب ايديه وراه كالعادة..دق بدوك الخباطات اللي يكساب تحل الباب فالبلاصة من طرف بنت لابسة كسوة قسيرة وطن تاع المكياج شافها هو يخنزر مخنرج عينيه بعدم تصديق وهي بميوعة قالت: بون صواغ جات بنت خرا نفس اللبس كاتشوف فيه باستغراب: شكون هادا افدوى فدوى: جسي پا يمكن تالف فالعنوان زاد خرج عينيه وهو كايشوف هاوحدة غادة هالخرا جاية وتاوحدة ماتحمر الوجه تابانت التالتة لقاتهم حاضينو وقالت: هادا شكون نطق بغضب اخيرا كايقلب على عائشة وقال: مزيااان تباارك الله لاهيلا مزياااان غوت حتا قفزهم بتلاتة اااش هاد المسخ .. هاادا لبس الالياااتي هاادا هو اللبس اللي بنات ديورهم تايلبسوه ضارت شافت فصاحبتها بخفوت: هادا واش حمق غوت: دووزي هوك الله يقلل حياااك..زيدو قدااامي ياالله حطات التيليفون متوترة بوحدها وكاتشوفو كايتاصل بيها من الفايس اللي بقا شاعل ..عظات شفايفها تتبرگم وسميتو فشاشة الهاتف تتخلي قلبها يدق بوتيرة سريعة: كوم غاطفيتو اووف قطع ورجع صونا مرة خرا هزاتو كاتقوي نفسها وفتحات الخط بصوت مرتاجف قالت: ا الو رد بهدوء: لالة زهيرو..مالك متتجاوبيش خنزرات وقلبها من هاد الإسم تقصح: ممسالياش..شنو بغيتي بلال: بشوية عليك مالك معصبة غير بوحدك..بغيت غير نتشاور معاك ردت: ممعصباش اخويا غير ارتاح رد: واخا اللي بغيتي حك رقبتو كاينحنح وقال بغيتك تعاونيني فشي حاجة غوبشات مستغربة: نعاونك أنا فاش بلال: گلت نتي بنت وغاتفهمبني كتر..بغيت ندير مفاجأة لواحد البنت وبغيت رأيك فيها تنفض قلبها حتا حساتو طاح وحلات عينيها قاطعة النفس والبكية بغات تشدها بلال: زهور عائشة: ش شنو سرطات ىيقها كاترجف وقالت بزز انا ماشي سوفي.. سير عندها هي تعااونك بلال: المفاجأة مكاتقالش ولا لا بغصة فحلقها قالت: وعلاش باغي دير ليها مفاجأة..هاد البنت هي اللي گلتي ليا كاتبغيها ياك حرك راسو مبسم وصوتها المرجوف كايضرب فودنيه: آه هي هادي..بغيت نعتارف ليها ..وماعرفتش شنو غايعجبها وشنو لا سكتات مزيرة يدها وملامحها باكية مرتاجفين شفايفها: دير ليها اللي بغيتي بلال: المشكل هي ماشي بحال گاع البنات..هي مبدلة عليهم ومابحالها حد.. تكبلت عليه والبكية نزلات ليها: مللي ماابحالها حد وكاتبغيييها علااااش كاتخوونها وضحك على بناات الناااس علاااش.. علااااااش هءهؤهء قطلعات والدموع كايهبطو بلوكاتو فالبلاصة وگلسات كاتبكي وترجف وداخلها مضرور ومزير..مسحاتهم بالزربة وجمعات ساكها وناضت فحالها تتبرد راسها ومانعة دموعها ينزلو حتا وسلات لصالون الڤيلا ووقفات مصدومة: باااا سكت مطلع فيها راسو والبنات قدامو باركات كايتسنطو ليه..الموسيقا تقطعات وگاع اللي كانت كادير شي حاجة راه سمحات فيها وجات قدام بوبكر بركات وهو ففوطو بوحدو واخد راحتو..بسم لعائشة وقال: ااجي ابنتي زيدي بركي زيدي جات لفوطوي قدامو وبركات حالة فمها مافاهمة والو وهو شاف فيهم وقال: فين خليناها ابناتي ....: باللي البس تاهو اخلاق اعمي بوبكر رد برزانة: ايه الله يفكرنا فالشهاادة.. شتو ناس بكري ابناتي وبنات شحال هادي من ساسهم لراسهم تايتغطاو..كاانت البركة فالزواج وكان الجوهر هو اللي تليتبغا قبل من اللحم..لحمكم راكم غاتحاسبو عليه خاصو يعز عليكم وتبغيوه كيما تنبغيو شراوطكم وماتبغييو اللي يشوفهم بشوفة ناگصة ولا يزبلو ليكم فيه.. كاينة ولا لا عائشة شدات وجهها حشمانة وهوما قالو: كاينة اعمو بوبكر بوبكر: هااا..ايوا علاش تعري وتزيري وتتعوجي.. شتي هاد فرطوطو اللي ديري عليه هاااد الحالة هاوجهي هاوجهكم لازدق راهم ابنااتي مقطريين من زييت وحدة والله الى ماصنتو..وزيرتو اللجام..وقاا.يتو الكلام بالعبار والصوااب..لادار ليكم شي حد قيمة وگولو گااالها عمي بوبكر بأسى نطقات وحدة فيهم: ماي بوي فريند اعمو كنا بجوج خمس سنين فالخير خسر عليا كلمة وحدة..گالك غاتجوجو مو خنزر: ويلي ويلي على فطووش ااخر الزماان..ديك فردة مافهمتهاش ابنتي ولايني هاد الخليقة بينهم وبين تارجليت غالخيير ..واش اللي تزوجو مو وتزير عليه بحال البوطة.. راااجل هادااك..هادا هو اللي غاايربي الولاااد ويقاد الوتااد ويزيد بالبلاد..هاادا تعولي عليه هااداا عائشة خرجات عينيها فيه الشوهة اون پيرصون انو باها يگلس وسطهم ويخبر عليهم خباير العگيزات فحين هوما شافو فبعضياتهم وقالو: كااينة اعمي بوبكر عندك الحق رد: ايه..زاايدون توما اااش بغيتو بهاد الراجل اش غاتگجدرو بيه گاااع..الرجال راهم غااولاد الحرام هز صبعو حيدو منهم غاعمكم بوبكر ماتقبا لهلا يقلب كلهم كلاب كلاب كلاب .....: ولكن اعمي بوبكر والحب خرج فيها عينيه: حبي بااك ..حبي باك ابنتي تدي لاااجر ودخلي للجنة لا فطوش باااش غاينفعك يطلع لك غااالسكر ويهبط لك الطونسيو هادشي اللي باغة ....:لا اعمي بوبكر بوبكر: ايوا هوكااك..قرااو..وخدمو..وديرو محالاتهم رااسكم ودهوباتكم راسكم..لبسو هادشي راااسكم وبوحدكم اللي تشوفوه داك خينة بالسلامة تايخرج من دارهم مگمط مزفت منيين جاتو تايبدا حال فمو ويحنزز.. يستاااهل ردو عليه: لا مايستاهلش بوبكر: هو الرااجل ومتاكديينو غايوقف معاكم فاللي كان حلوة ولا حارة ردو: لاا اعمي بوبكر بوبكر: كايديها فيك ويراعي لك بحاال كيما كايراعي لك باك ردو: لاا اعمي بوبكر شار بايديه: اييوا.. عائشة قاطعاتو بسرعة: ايوا ابا مي كاتصوني خاصنا نمشيو .....: لا اعمي بقا شوية مازال تشرب معانا غير العاصير بعدا ناض وقف: هو هادا ابناتي خاصني نمشي..توما ديرو عقلكم دييرو عقلكم دييرو عقلكم را الزمان غدار والدنيا لفعة حية..والى شي حد تبرزطتو معاه ومابغاش يفرقكم ..غاادورو ليا وتسوخرو اللور عائشة خرجات عينيها: عطيتيهم نمرتك حرك راسو: اييه ابنتي ماتعرفي شنو يوقع وهوما غاغشيمات وصلوهم للباب ودازت عندو وحدة وحدة كايبوسو ليه ايدو وهو برضى كايقول: الله يرضي عليكم..الله ينجحكم .. الله يرضي عليك ابنتي.. الله يرضي عليك ..يالله الله يعاون ردو البال لراسكم وقفو ماساخياتش كايشوفو فيه غادي وعائشة غادة وراه مفقوصة قربات تبكي ....: ضريف بزاف هاد السيد وحنيين سعدات عائشة بيه ......: بصح والله وكلامو كولو موزون ....: انا اختي غادة داابة نقربلها مع داك بوركابي ماالي على حالتي من نهار عرفتو وانا كانشري خنشة تاع الدواا ....: انا غادة لدارنا عدي الباك اختي هاد العام وبمسبة داك كحل الراس مابقيتش مدياها فقرايتي.. حتا من مي عاد ولدات عمري قابلتها واخا يكون ساحر ليا ماندير عليه هاد الحالة .....: انا بعدا هاداك اللي عندي ماغاندوي مغانتكلم غاندوز ليه واحد البلوك من داكشي الرفيع نخليه فنارو كايتقلا..بغاني مرحبا راه كايعرف باب الدار مابغانيش لهلا يقلب .....: هاكا نبغيكم وتانا يدي على يدكم ينعل بو الحب تماسا الليل وتناص والنعاس على جفونها وجفونو حلف لازاد ولادق الباب السهر زين وليه حلاوة مايعرفوها غير اسياد الليل فهدوء السما المضلمة والنجوم المبرقة..السهير زين وليه حلاوة فاش تتفكر فالحبيب وكايولي ليلك عليه داير وعقلك بيه مشغول.. ضارت على ضهرها ساهية فالسقف وضار على جنبو كايشوف فالسرجم ديال غرفتها المسدود ساهي ..حب جديد زارهم كايدق الباب ..شاغل بالهم وعلى جفونهم مطير النوم..حب أول مرة يشوفوه..كايخلع وكايفرح..حب محول حياتهم على الطريقة اللي كانو بيه عايشين..وراسم ليه طريق مختالفة جديدة صبح صباح جديد صبح فيه بلال حاط ساك ديال السبور كايحط فيه حوايج لاسال وفوطة نقية تدق الباب وبلا مايضور قال: دخل تحل ووحول ليه عينو لقا مو اللي داخلة بپلاطو ديال الفطور وبسمة خفيفة هيام: گلت مادام مانزلتيش تفطر معانا حسن نطلعو ليك رجع لشغلو وبنبرة جافة قال: مافياش الجوع حطات البلاطو فوق الكوافوز ومشات عندو كاتفرك ايديها: بلال..شوف فيا اولدي ضار عندها: شنو ردت بخفوت: انا راه ماماك علاش تتعامل معايا هاكة رد: مفهمتش كيفاش كانتعامل معاك تنهدات قالبة عينيها وبحزن قالت: عارفة راسي غلطت.. بصح خبيت عليك وماگلتش لك الحقيقة وحتا هاداك كدوب..ولكن كنت كانفكر بتفكير باباك وماكنتش عارفة المسألة لهاد الدرجة جدية عندك دمعو عيونها انا ندير اللي درت هو على مصلحة ولادي فقط ..بغيتكم تفرحو فحياتكم بلا مشاكل بلا صداع وربي شاهد عليا لاهادشي اللي بغيت... قاطعها كايزفر: الواليدة صافي عافاك ..حتا انا واقلة زدت فيه شويةتنهد ماشي مشكيل الالة ممقلقش منك بسم معنقها عندو وهي على صدرو كاتبكي..باس راسها وبسم فوجهها وصباعو كايمسح دموعها الغالية عليه: انا عمري نتقلق منك ولا نكرهك ديري ليا اللي درتي.. لا نتي لا داك راجلك..غير ساعة الله وصافي مسحات عينيها مبسمة: فرحتيني بهاظ الهضرة الله يرضي عليك ..حتا هي بنت الناس ضريفة وغزالة.. دخلات لخاطري بزاف ومن قلبي فرحت ليك ضحك مضور وجهو: هههه باقي مادرنا فالطاجين مايتحرق كيدرتي حتا عرفتي بسمات بمباغتة: ايوا اسيدي نهار جيتيني سكران..دخلت نغطيك زعما وانا نسمعك كاتمتم قرب عندك ولقيتك كاتنطق بسميتها حك ودنو بحرج: احم الشراب ولد الحرام..صافي الواليدة نساي علينا داكشي ..جابك الله بعدا محتاجك فشي حاجة هيام: فشنو خرج من بيت النعاس كايقاد جلابتو وهنية وراه هازة خنافرها تطلع فيه وتهبط هنية: شتك كاتقاد وتزيز..بالسلامة فين غادي ضار ليها: سي با طون شوا طلعات حجبانها: ياااك ابووبكر رد: ايييييه خرج غضبان وحتا هي ضارت فحالها للكوزينة توجد للغدا..دخل عليها الزوبير كايمسح وجهو عاد فايق وقال كايتفوه الزوبير: خالتي هنية كاين شي فطور خنزرات فيه بشوفة ناقصة: تاتاعت الله واش جايباك للعلف ولا شنو..فينما ضور تخشي فداك الوجه واش اعباد الله مافيك نفس ..ماتعرفش دير عقلك وتبدا داكشي اللي اتفقنا عليه ولا صافي.. بنتي مابقاتش معمرة لك العين مابقاتش خالتي هنية وانا نموت ونتسطا لاماديتش عايشة رد مقوص حجبانو : و وخالتي علاه انا كرهت..عايشة رامتتحملنيش وتا عمي بوبكر الله يسمح ليه مني حاسو مكرهش يقتلني هنية: هاااوييلي على الرويجل هاويلي..سير سيير غبر كمارتك الله يخليك بالخلا الزوبير: عايشة كاينة هنية: فمدراستها تسحابها بحالك لاشغل لامشغالة رد: الله ينجحها..كاين الفطور خنزرات: غااتغبر عليا وجهك ولا اللي نديرو فك ماتعاودو لحد الزوبير: و و غير كويس تاع اتاي ...شيرات عليه بصفارة تاع الكوكوط تاطار من قدامها هربان وبقات هي مفقوصة كاتبرگم بوحدها ودوي ..... دخل للمقهى ديال الدرب بدجين وتيسورت گري كايقلب بعينيه على خالد..حتا قشعو فالقنت داير فاصمة صغيرة على نيفو وحاط نوار قدامو تايتميساجا مفرنس..بسم ومشا جيهتو وفطريقو كايسلم خالد طلع عينيه صدفة وغير شافو محا البسمة ورجع لتيليفونو غضبان برك بلال حط مسائلو على الطبلة وتساراح فوق الكرسي كايشوف فيه مزيان عاد قال: صاڤا اخالد بلا مايشوف فيه: الحمد لله لاخطانا الباشار رد: يااك اخويا خالد انا وليت باشار سكت مجاوبوش وهو قال دابة شنو نبدا نحزرك بحال مرتي هادشي اللي باغي شاف فيه: تا مجوج بلال: لا..وتا مراتي رد: لا بلال: ايوا لاش هاز زنافرك وغضبان باغي نبدا نطلبك ولينا براهش ديال التحضيري دابة خالد: شتي تا..قلبك قااصح بالله, عطاتك خاطرك تشوف صااحبك وخووك كاياكل العصا ويتگددو ليه عظامو عطااتك خاطرك رد: الصرااحة اه خالد: بارد الگلب..انا عارفك متتبغينيش عارف راسي غامبزيني عليك ولبيديا مساكن باش ندير عقلي زعما.. لكن المكتاب لاقانا اش دير نغضبو الله شد الضحكة وقال: خلينا فالمفيد الساط راه بديتي كاتعواج ..محتاجك فشي حاجة ضرورية ناض يمشي: شتي دوك ليام ديال خالد يعتقك من هادي وهادي ويقادلك الضواصة ويفكر لك الافكار العضيمة اللي الناس تايتمناااو يلقاوها..مشااات ومشات الصداقة ديال الصح وديال الدوام مشااات العشرة ومشاات الصحبة ..شتي انا نسااتي علك..دير عليا كروة حمرة فوق ورقة حمرة بستيلو حمر جا السيرڤور حط ليهم على الطبلة جوج شوايات ديال الغنمي بعطريتهم وريحتهم فايحة كاتضرب من الباب..حوالو عليها عينين خالد وبلال ببسمة خفيفة مقابلو ..حتا رجع برك بهدوء مگفض ايديه وقال: ايه اخاي بلال فين خليناها بلال: الحاجة الزوينة فك هي مضروب على كرشك بحالي ردوفمو عامر شوا: اودي ماشي هاكاك غانتا عزيز ماكانبغيش نخسر ليك وصافي بلال: هههه واخا اسيدي..كيجاك بنين خالد: هواا هاداك وشتي الشوا على الصباح ويلي ويلي رد: مزيان تحنا عندو بجدية ونطق: دابة فتح معايا دماغك اخالد.. محتاجك فواحد البلان كاياكل ويدوي: داكشي ديال الاعتراف وكادا بسم: داكشي قاديتو قبل حتا مانفيق ..بقات ليا حاجة وحدة خاصني نتهنا منها خالد: شناهية بغل قال: داك العروبي اللي جابت مها غمزو بغيتك تتهلا ليا فيه مزيان حتا عمرو يدور بجيهة المدينة ولا يقرب ليها خالد: داك بابا عجينة بلال: اه خالد: داك ل... قاطعو: واش بغيتينا نخسرو تاني ضحك وقال: لا لا غابغيت نضحك معاك زعما..اصافي صافي كون هاني اليوم كايباتش فالدار طلع حاجب: متأكد حرك راسو حيت فمو عمر وهو بسم وناض: يالله تهلا خرج من المقهى ركب سيارتو والبسمة على فمو كاتوساع مكسيري فالطريق وكايشوف لساعتو كل مرة ...... المحاضرة قدامها دايزة وهي ساهية ممنتابهاش لابسة بودي بيض فوقو ڤيسط حمرة ودجين بيض مع سبرديلة كحلة طالقة شعرها مموج على كتافها وعقلها مرفوع للسما العالية مرة تتبسم مرة تغوبش مرة تتقلق مرة تجيها البكية ومرات تتسها وتحط صبعها على فمها متدكرة قبلتو الخاطفة اللي دخلات مع قلبها بحال السهم اختارقو وحلف لاخرج ..تنهدات على حالها كيف ولات وعلى الجفرة اللي غادة وفيها كاتغرق ...:عائشة شافت بالبنت اللي باركة حداها وهي بهمس قالت: مالك كاتباني ماشي هي هاديك تنهدات وقالت: لا غ... ..تحل باب لومڤي بالجهد..بهدوء ضارت ليه وتحلو عينيها وفمها على جهدهم كاتشوفو كايدور عينيه ويقلب عليها بين الطلاب الپروف: ااسيدي رااك معطل فين داخل هاكة مدرم كايقلب عليها و مامديهاش فيه: البوليس الپروف: ك كيفاش البوليس بالزربة هزات كتاب كاتخبي بيه وجهها والبنت اللي حداها مستغربة منها: اويلي هادا ماالو تاني قشعها من شعرها وهيأتها من اللور بسم بجنب فمو وشار بيديه: نتي ضارو كلهم شافو فعائشة والبنات فيها تايخنزرو حيت عرفوه مزيان شكون هو.. ببطء شافت فيهم وحنحنات محرجة رجع قال بنبرة حادة: متتسمعيش ولا شنو الپروف: واشباغي نجيب لك البوليس ديال بصح..خررج عليا براا بحدة غوت: مخارجش قبل ماتخرج معايا..نزلي يالله ناضت ليه مغددة: تاوااش ضاربك جن نسيتي دواك عااود ولا تااضور لك النقشة غير عليا شهقو لكيفاش دوات معاه وشافو فيه أبدا ماضنوش أن الطالبة اللي داخلة سوق راسها فيهم كاملين طايحة مع بلال العورابي ومن لا يعرفه بلال: من هنا للقدام النقشة غاتبقا كادور غييير على عويشة بوحدها..وانزلي ردت بعصبية: عااائشة الزمرر نطق غاسميتي مزيان عااد آاامر شار ليها الپروڤ: نوضي نتي خرجي عليا وسيرو فاريوها على برا شافت فيه مصدومة: و ولكن ااستاد بلال: راك سمعتييه..يالله زيدي قدامي غوتات بغددة: استاااد راه خاصك تجييب ليه البووليس هادا سميتو اختطااف بلال ضحك بسخرية وقال: من نيتك حول ملامحو للجدية غاتخرجي معايا بخاطر خاطرك الغزالة ولا غانطلع ننزلك خرجات عينيها فيه: اانا فيين كاانعرفك گاااع واشكون نتا ااصلا بلال: يااك الالة الپروف: باراكة عليااا..گلت ليك خررجي هي خررجي ولا عمرك تعتبيها عندي مازال رمشات برأفة: و ولكن ااستاد الظلم هادة انا ماكنعرفوش وجيت هنا باش نقرا ماشي باش نمشي مع واحد مكانعرفوس مستحيل نخرج واخة يوقع اللي بغا يوقع .... تسد عليهم الباب لومڤي بعدما خرجو بجوج والساكادو ديال مزيراه فيدها ضورات وجهها عندو تتخنزر وصدرها بالاعصاب طالع نازل عكسو تماما اللي بهدوء مطلع حاجب و ببسمة مستفزة قال: متتعرفينيش ياك بالفقصة هزات الساك وبدات ضربو لسدرو وهو كايبعد والضحكة تتفلت ليه عائشة: ااش بغيتي عنندي بغيت غاانفهم..الله ينعل بووها السااعة اللي لاگاتني مع بو بنات بحالك والضحكة على فمو قال: كيفاش بو بنات هههه ااي رصااي كاضرب ودوي: عنااب.. بوبناات.. وفرطوووطو وقفات كاتنهج وتقاد شعرها اللي جلو تخبل وهو بضحكة مزينة شفايفو قال: شي حاجة خرا ردات كاتنهج: بااراكة عليك غيير هاادو فين بااقي باغي تزيد الكدااب بلال: مزيان ادن نمشيو جرها على غفلة وراه خارجين وهي تتنتر وتغوت عائشة: واااطلف مني وااش نتااا مريييض.. والله حتا نغوت وندير لك الشوهة جارها لسيارتو ولغواتها ممسوقش: كون كان كايهمني لباشار گاع ماندخل عليك بديك الطريقة عائشة: بااس تعرف رااسك حمق وبلاصتك فعكاسة ضحك و حل باب السيارة الي من جيهتها مشير ليها طلع...زادت خرجاتهم ونطقات بقلق عائشة: فين غاادين رد: حتا نوصلو وتعرفي .. طلعي خلاص بتحدي ردت: ماطالعاش والى ماعطيتينيش بشبر ديال التيساع ماشي غير عمي تاج الدين لمن غانگولها حتا با غانگولها ليه نفخ قالب وجهو: وموصييبة هادي..دابة مغاطلعيش ربعات ايديها : وتگوول واش نگلس فبلاصة وحدة مع وااحد بحاالك نتا غمزها بهدوء حتا عاود حمارت: علاش مالي انا عائشة: ماالك اخويا مع الغمييز عينك مزعزعة ولا فرفراات ليها الشبكة ضحك بخفة وقال مبسم: نگولك واحد السر ردت: متگووليا مانگووولك واابعد مني بلال: عقلتي على أول مرة جيتي لهنا مع باك.. أول نهار جيتو فيه للمدينة جمعات حجبانها تترمش فيه بفضول: مالو رد مقرب ليها: كنتو وقفتو فالسطوپ..وقف قدامكم واحد الولد راكب فوق موطور غمزها موسع بسمتو وقال وغمزك..عقلتي خرجات عينيها ممصدقاش: هو نتااا حرك راسو مبسم وهي صدرها طالع نازل بغصب والحرارة مع داتها كاطلع..سرطات ريقها بصعووبة بالغة وقالت بمضض وو وشكوون ديك الزعرة اللي كانت راكبة معاك ضحك على تغير اللون فوجهها ووبدا يدفعها بصدرو جيهة الباب: طلعي طلعي راحنا معطليش بدورها تادفعو: وامابغييتش وااش بزز راوالله تااانغوت رد: رااكي اصلا تتغوتي..واطلعي الله يرضي على بنتي رالشوهة درناها من زماان رجعات اللور: واماابغيييتش اااو زلقات اللور وتلاحت للكرسي نيشان سد الباب ضاحك ودار بدورو طلع وهي تتشوف فيدها منين تقصحات والتغبينة فوجهها: اااي ايدي عءهؤهؤ مد ايدو يشدها: انشوف الكبيدة خنزرات فيه وعطاتو لكتفو: بالله وتعااود تگول ليا الكبيدة ولا الطيحان تاقودو السوايع قرص شفايفها زير وبقا مورك: وبالله ونعاود نسمع هاد الشنيفات سبو حتا نقودها معاك حيد ايديه ديمارا غادي من تما وهي تتعطيه للكتف وتغوت جننها وعصبها وفقصها ديال بصح وهو تركيزو فالطريق مخلي ليها الراحة دير اللي بغات وفيه تقول اللي بغات راحة عمرو عطاها لشي بنت المرا وعمرهم تجاوزو معاه الحدود المسموحة إلا عائشة.. اللي بالنسبة ليه انثى خاصة بمعايير خاصة حطمات قوانين حياتو وقلباتها حتا بدا يضحك على راسو كتر مكايضحك على هضرتها عائشة: شتي والله لابقاات فيك الى مگلتها لبا راه مي حوولة رد ضااحك: واخا الزين نوصلو وگوليها تال جدك ضرباتو: مااتبقااش تگووليا الزين ضار غمزها: واخا الخيبوعة هههه ................ خرج من الدار كايشوف هنا وهنا مخلوع وخايف يتلاقا بالسي بوبكر فالطريق ولا مع قباض روحو بلال لكن كرشو بالجوع تتزقزق وماعندو كيف يدير يصبر بعدما حرمات عليه هنية الفطور بقا غادي بالمهل ويدور وراه يحفظ الطريق لايتلف كآخر مرة.. ومن بعيد قنا عليه خالد اللي متكي على الپوطو ومصغر عينيه تايحقق واش هو ولا ماشي هو ..شاف هاكة وهاكة و تمشا جيهتو تايزرب حتا وصل عندو ودرعو ضاحك والزوبير قفز مخلوع ماعرفو منين خرجو وزيد عليها تايكركر خالد: اماتخاافش ماتخافش الساط غاأنا هههه كايضور وراه صفر: و وشكون تا خالد: ماعقلتيش عليا..انا اصاحبي اللي كنت معاكم نهار وقعات ديك المناتفة بين خالتي هيام ومت عايشة بقا ساكت شوية وبتدكر قال: اااه تاهو داك الولد اللي مريض شوية فعقلك ورديتي عايشة مزوجة بهاداك القتال وعمي بوبكر نسيبو ضحك بزز ورد: اييه لمك هو اانا..فكرني شسماك الله رد: الزوبيير خالد: ههه سي الزوبير..فطرتي الزوبير: لا حق مولانا مادقت النعمة من الصباح تاهاد الضار البيضا ماعرفت منين نبداها خالد: ايوا عندك الزهر يااخويا الزوبير اللي تلاقيتي معايا شتي زهررك..ماابحالو زهر رد فرحان: آااو خالد: والله هههه شتي انا احسن المطاعم هنا دايز عليهم كااملين غازيد معايا والله ماتندم هههه ضحك حتا بانت ضرستو: وزيد مالنا شخاسرين خالد: هههه دوي على رااسك ااخويا خخخخخ درعو غادين كايضحكو فالطريق غاظي بيه والزوبير كيف الضبع حال فمو وتابعو لامخلا جنابو ............ جنب مساحة خالية داير بيها الشجر وقدامها بحيرة صغيرة توقفات سيارة بلال ..نزل مبسم وضار للكوفر هز منو تلاجة صغيرة باليد خاصة بالرحلات ونزلات وراه عائشة تتقلب عينيها فالمكان وهو مشا سابقها عائشة: فين غادين بلال: ااجي وتعرفي ردت: اللله يخرج هاد العاقبة على خير وصافي ...تبعاتو بحدر وهو جنب البحيرة كايتمشا باتجاه الغرب ماحدو كايقرب وطبلة صغيرة تتبان ليه وليها..وصلو للطاولة الخشبية حط عليها التلاجة وحلها مبسم: فيك الجوع ولا باقي وسعات فيه عينيها: واش من نيتك جايبني لهنا ناكلو رد: علاش كاينة شي حاجة أهم من الماكلة عائشة: لا والله تاباغي نقتلك نتاا راكاتقلب عليا نرتاكب فيك شي جريمة كايجبد الكفتة والخضرة اللي جامع فبواطات: شنو كاتعرفي طيبي بالفقصة ردت: الگلب بسم شاف فيها: هادي عندك ..كاتعرفي تشرشمييه قلبات وجهها تاتنفخ وهو خوا التلاجة من ماطيشة البصلة الفلفلة والخس والخيار مع الكفتة الملوي عليها السولوفان والعطرية الازمة ..هز موس وگراضة حداه شاف فيها بهدوء وقال: اجي عاونيني بسمات: الى مشيت حتا شديت داك الموس غانبحك بيه ونعلق بلال: ماحدك تتزيدي دوي وحنا تانعطلو.. باش تكون فخبارك قدما سالينا بكري قدما وصلتك لداركم بسم شنو بان لك قربات على مضض عطاها الموس ونزلات عينيها فداكشي معرفات منين تبدا شنو تسبق وشنو تهز حتا قال: غانديرو كفتة مشوية وشي سلاد خفيفة..نتي صيبي السالاد وانا غانتكلف بالكفتة حل السولوفان وجبد الكتفة سرحها بحال الخبزة وهز من الكامون حداه كايرشو عليها ويخلط..شاف فيها صدفة ولقاها باقة غير تتشوف وتوزع عينيها بين الخضرة هو يطلع حاجب مستغرب: مالك مارضاتش وطلعات راسها: ماماليش هانا غانقطع هزات بصلة تترمش فيها وبدات بالقشرة مرة بضفارها مرة تتقبها بالموس مرة تزلق ليها وطيح فالارض وهي تاتنزل تقلب عليها وتهزها تكمل مهمة التشريح وعينين بلال بصدمة حاضينها حتا قال: متگوليش ليا ماعدكش مع الطياب برققات عينيها تترمش بتوتر: ا انا رد: لا جدا..تتعرفي طييبي ولا لا حكات رقبتها: ش شوية تنيرڤا: الطيااب مافيهش شوية ابنتي واااش بصلة متتعرفيش تنقييها من اينا كوكب نتي منيين خبطاتها ليه على الطبلة: ونتاا ماالك ..شفتك كاتحكم فيا بالسلااامة نطيب مانطيبش سووقي هادااك انا غاادة فحاالي ااصلا ضارت تمشي مسح ايدو بسرعة وتبعها شدها بزز كايسايس: واصافي سمحي ليا غير گلسي لارض انا غانوجد كلشي تتنتر بايديها: وااطلق مني مابغييتش رد: وا گلللسي گلسها على كرسي تما وبعصبية رجع لشغلو كايهز ويحط معصب..الااا هادي مكانتش ليه على البال ..كرشو تم كرشو تم كرشو الكلام اللي ديما تايتردد على فمو وديما حاطة معيار أول قبل كلشي لكن على ماشاف انو الحب فوق كلشي وتستاهل يتغاضا على موضوع فحال هادا اما كون زاد وخلاها لهلا يقلب..كواها فقلبو وگال ماعليش قاد الكفتة بعطريتها شلض البصلة تشليضة رقييقة وبسرعة انباهرات بيها عائشة حيت غير فالتلفازة فين تتشوف اللي كايعرفو يقطعو بحال هاكاك ..خلط البصلة مع الكفتة وزاد عليهمالربيع مقطع شاف فيها ولقاها مربعة ايديها حاضياها بلال: تتعرفي تكوري ردت: لا رد: الماكلة كاتعرفي ليها ولا نرضعك ميقات: حاشاااك نفخ وقال: نوضي نوضي لهنا نوريك ناضت عندو هازة نيفها ..جابها قدامو وهز شوية من الكفتة كايوريها كيفاش دير دواور ديال الكفتة: وكاندورو على راحة ايدنا ..ونحطوها هنا عائشة: ماكاينينش القطبان رد: لا غانديروها فوق الشواية نيشان..ياك فهمتي كيفاش حركات راسها وهزات شوية تتحاول دير بحالو وهو مشا يشعل المجمر وعينو عليها.. ....... سي بوبكر خرج من دارو كايصوني لرقم عائشة وملامحو قلقة منزاعجة.. شافتو هيام من السرجم ودخلات نازلة عندو بسرعة وهو طلع فسيارتو..دور الساروت يديماري وبدون جدوى مابغاتش تزيد..عاود وعاود وتگول واشبغات تخدم تما خنزر طالعة ليه القردة وخرج هاز نقشتو وهيام خارجة ليه تتبسم بتوتر وهازة سوارت طموبيلتها فيدها هيام:سي بوبكر السلام ضار عندها ماعندو نفس ورد: وعليكم السلام ابنتي شافت لسيارتو: ياكما واقع شي مشكيل بعصبية: والله ابنتي ماعرفت مال حفيظة هاد العشية عاد كانت خير وسلام تاحبسات باستغراب: حفيظة رد بتصحيح: ا الطموبيلة زعما هيام: اااه هههه ماشي مشكيل انا نوصلك..ياك غادي تجيب عائشة من المدرسة هيام: لا ابنتي بلا مانشقيك غانزل نشوف ليا شي طاكسي يوصلني ردت بإلحاح: لا لا لا اعمي انا اصلا عندي شي شغل تما ومافيها باس نوصلك فطريقي شاف للطوموبيل بحيرة وطل لساعتو بانزعاج..زفر وقال بقلة حيلة: واخا ابنتي زيدي..الله يخلي ليك وليداتك هيام: ههه امين طلعات لسيارتها وطلع جنبها هو كدلك ..ديمارات فإتجاه الجامعة وحتا قربات توصل عاد تلقات اتصال شافت فالشاشة وقالت: سمح ليا غانجاوب بوبكر: خودي راحتك ابنتي فتحات الخط: الو .......... حيد الشواية من فوق الفاخر وجا للطبلة كايستف الكفتة فالطبسيل طايبة على حقها وطريقها عاطية رائحة فايحة فالجو ومفتحة للشهية وعائشة بنص عين وشوفات رقيقة تطل عليه وتعاود تحنيهم وتخلط شلاضة حتا قال: باراكة راه غاتولي عصيدة عاد انتابهات ليه: همم بسم وخدا كفيتة خشاها ليها ففمها: كيجاتك نضغاتها وشوفاتها بحرج تتهربهم وبصوت خافت قالت: زوينة بلال: گلسي راه فيا الجوع وماغانصبرش كبات شلاضة فجوج صحون وبركات مادة ايدها تتاكل وقالت: دابة هادشي علاش جينا لهنا بعفوية رد: لا..عندي لك مفاجأة حبسات الماكلة: مفاجأة ليا أنا حرك راسو وشاف فيها مبسم: ماعرفتش شنو نصيب لك بالضبط..حتا اني دويت البارح مع واحد البنت باش تعاونني فيها ساعة قطعات فوجهي هههه ودرت اللي كانعرف.. على الله تعجبك فاش تشوفيها خرجات عينيها فيه وخدودها بداو يحمارو: ا انا هي البنت اللي داير ليها المفاجأة حرك كتاافو: مافهمتش علاش شكون من غير وحلات ليها فالحلق وبدات تكح بوتيرة سريعة: كح كح كح كح كح كح كح كح كح كح كح مد ليها الما بسرعة وخوف: بشوية عليك تنفسي شربات وحطاتو تتنفس بسرعة وتشوف فيه بنص عين والكلام اللي قال ليها بالامس رجع ليها كامل وبدا فودنيها تايتسمع يتبع... التنقل بين الأجزاء معظم التعليقات تم إخفاءها بواسطة الفيسبوك نحاول بكل الوسائل المتاحة إستعادتها في أقرب وقت ممكن.